Rentekoersverhoging: Hoe raak dit jou huisverband in rand en sent? - Jou Geld | Solidariteit WêreldJou Geld | Solidariteit Wêreld
Rentekoersverhoging: Hoe raak dit jou huisverband in rand en sent?
Die Suid-Afrikaanse Reserwebank se besluit op 23 Julie 2015 om sy repokoers met 0,25 basispunte tot 6% te verhoog, is goeie nuus vir spaarders en beleggers, maar slegte nuus vir diegene met huisverbande en voertuigpaaiemente.
Die prima uitleenkoers van banke is nou 9,5%, wat op 24 Julie in werking tree. Uitleenkoerse is sedert die begin van 2014 met 100 basispunte opgestoot om inflasie in toom te hou.
Volgens Jacques du Toit, eiendomsekonoom by Absa, kom die jongste rentekoersverhoging teen die agtergrond van onder meer die wisselkoers, voedselinflasie, brandstof- en elektrisiteitspryse sowel as die vooruitsig van moontlike rentekoersverhogings in die VSA later vanjaar.
Op ’n huisverband van R500 000 sal eienaars nou R81 per maand meer moet opdok, R146 meer op ’n huisverband van R900 000, en R244 op ’n verband van R1,5 miljoen. Kumulatief gesproke betaal jy sedert Januarie 2014 al R322 meer op ’n woning met ŉ verband van R500 000, R579 op ’n woning met ŉ verband van R900 000 en R965 op ’n verband van R1,5 miljoen.
Dit beteken eienaars van eiendom sal ná hierdie rentekoersverhoging R81 per maand meer moet opdok vir elke R500 000 wat hul verband beloop.
Du Toit verwag verdere rentekoersverhogings teen die einde van die jaar en in 2016 weens toenemende inflasionêre druk. “Hoër rentekoerse gaan skuldterugbetalings tot hoër vlakke opstoot. Dit sal uiteraard ’n impak hê op besighede se finansies, verbruikers- en sakevertroue, die vraag vir en bekostigbaarheid van krediet, asook verbruikersbesteding en vaste beleggings.”